Offentliggørelse af en ansøgning om godkendelse af en væsentlig ændring af en varespecifikation i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2022/C 372/07)

Denne offentliggørelse giver ret til at gøre indsigelse mod ansøgningen om ændring, jf. artikel 51 i Europa-Parlamentets og Rådets forordning (EU) nr. 1151/2012 (1), senest tre måneder efter datoen for offentliggørelsen af denne meddelelse.

ANSØGNING OM GODKENDELSE AF EN VÆSENTLIG ÆNDRING AF VARESPECIFIKATIONEN FOR EN BESKYTTET OPRINDELSESBETEGNELSE ELLER EN BESKYTTET GEOGRAFISK BETEGNELSE

Ansøgning om godkendelse af en ændring i overensstemmelse med artikel 53, stk. 2, første afsnit, i forordning (EU) nr. 1151/2012

»Pane Toscano«

EU-nr.: PDO-IT-01016-AM01 –– 29.4.2021

BOB (X) BGB ( )

1. Ansøgende sammenslutning og legitim interesse

Consorzio di Tutela del Pane Toscano DOP [sammenslutning til beskyttelse af »Pane Toscano« BOB] via Tiziano Vecelio 32 - 52100 AREZZO

Tlf.: +39 0575314289

E-mail: info@panetoscano.net

Certificeret e-mail: panetoscano@legalmail.it

Denne sammenslutning er berettiget til at indgive en ansøgning om ændring i henhold til artikel 13, stk. 1, i dekret nr. 12511 af 14. oktober 2013 fra det italienske ministerium for landbrug, fødevarer og skovbrug.

2. Medlemsstat eller tredjeland

Italien

3. Afsnit i varespecifikationen, som berøres af ændringen

☐ Produktets betegnelse

☒ Beskrivelse af produktet

☐ Geografisk område

☐ Bevis for oprindelse

☒ Produktionsmetode

☒ Tilknytning

☒ Mærkning

☐ Andet:

4. Type ændring(er)

☒ Ændring — der ikke kan betegnes som en mindre ændring, jf. artikel 53, stk. 2, tredje afsnit, i forordning (EU) nr. 1151/2012 — af varespecifikationen for en registreret BOB eller BGB.

☐ Ændring — der ikke kan betegnes som en mindre ændring, jf. artikel 53, stk. 2, tredje afsnit, i forordning (EU) nr. 1151/2012 — af varespecifikationen for en registreret BOB eller BGB, for hvilken der ikke er offentliggjort et enhedsdokument (eller tilsvarende).

5. Ændringer

Beskrivelse af produktet

1. I artikel 2 i varespecifikationen og punkt 3.2 i enhedsdokumentet »mel af blød hvede, type 0« foretages følgende ændringer: »mel af blød hvede, type 0, type 1 eller type 2«. Denne ændring giver mulighed for også at anvende mel af type 1 eller 2 til fremstilling af brød med den beskyttede oprindelsesbetegnelse (BOB) »Pane Toscano«. Hensigten er at efterkomme den voksende efterspørgsel fra et stort forbrugersegment (39 %), der i 2019 tilkendegav, at de spiste brød fremstillet af mindre forarbejdet mel for at tillægge sig en mere fiberholdig og dermed sundere kost.

2. Følgende punkt i artikel 2 i varespecifikationen og punkt 3.2 i enhedsdokumentet vedrørende krummens kendetegn: »Krumme: for mel af type 0, hvid eller elfenbenslignende farve, der er kendetegnet ved uregelmæssige huller« er blevet suppleret som følger: »krumme: for mel af type 0, hvid eller elfenbenslignende farve, eller for mel af type 1 eller type 2, en ensartet ravgul farve, der er kendetegnet ved uregelmæssige huller«. Ændringen tager hensyn til, at mel af type 1 og type 2 nu kan anvendes, og har til formål at beskrive den virkning, det har på krummens farve.

3. Vandindholdet »på højst 30 vægtprocent« som nævnt i artikel 2 i varespecifikationen og punkt 3.2 i enhedsdokumentet er blevet ændret til »højst 40 %«. Forslaget går ud på at angive det vandindhold, der er fastsat i den italienske lov nr. 580 af 4. juli 1967 om regler for forarbejdning og markedsføring af korn, mel, brød og pasta, da den nuværende værdi ikke ville være egnet til større »Pane Toscano« BOB-brød fremstillet af mel af type 0 eller til brød fremstillet af mel af type 1 eller type 2.

Produktionsmetode

4. Følgende punkt i artikel 5 i varespecifikationen og punkt 3.3 i enhedsdokumentet er blevet tilpasset den første ændring: De råvarer, der anvendes til fremstilling af »Pane Toscano« BOB, er hvedemel af type 0, der indeholder hvedekim, og som er fremstillet af hvedesorter, der udelukkende dyrkes, lagres og formales inden for det produktionsområde, der er omhandlet i artikel 3. Dette suppleres som følger: De råvarer, der anvendes til fremstilling af »Pane Toscano« BOB, er hvedemel af type 0, type 1 eller type 2, der indeholder hvedekim, og som er fremstillet af hvedesorter, der udelukkende dyrkes, lagres og formales inden for det produktionsområde, der er omhandlet i artikel 3. Det præciseres derfor, at hvedemel af type 1 eller type 2, der indeholder hvedekim, og som er fremstillet af hvedesorter, der udelukkende dyrkes, lagres og formales inden for det produktionsområde, der er omhandlet i artikel 3, også kan anvendes som råvarer for »Pane Toscano« BOB ud over mel af type 0, som anvendes på nuværende tidspunkt.

5. I artikel 5.2 i varespecifikationen efter afsnittet »Formaling« tilføjes følgende punktum: »Mel af type 0 formales i en valsemølle, mens mel af type 1 eller type 2 enten kan formales i en valsemølle eller en tragtmølle.« Med denne ændring indføres muligheden for at formale mel af type 1 og type 2 ved hjælp af møllesten med henblik på at genoplive en traditionel metode. Dette berører ikke enhedsdokumentet.

6. I artikel 5.2 i varespecifikationen i afsnittet »Formaling« »Driftstemperaturen inde i valsemøllen må ikke overstige 40 C under formalingsprocessen.« foretages følgende ændringer: »Driftstemperaturen inde i valsemøllen må ikke overstige 40 C under formalingsprocessen. I forbindelse med fremstillingen af mel af type 1 eller type 2 i en tragtmølle kommer kornet ind i tragtmøllen og formales til mel i én proces, hvor der opnås 100 % fuldkornsmel, som derefter sigtes og omdannes til mel af type 1 og type 2. Efter formalingen har melet en maksimumstemperatur på 35 C. Det mel, der er resultatet heraf, indeholder hele hvedekim.« Denne ændring supplerer den tidligere ændring ved at beskrive, hvordan melet formales ved hjælp af møllestenssystemet. Dette berører ikke enhedsdokumentet.

7. I artikel 5.2 i varespecifikationen suppleres følgende punktum i afsnittet »Formaling« »Straks efter formalingen skal melet opbevares på møllen i mindst ti dage efter afslutningen af formalingen for at sikre, at det lagres.« som følger: »Straks efter formalingen skal melet opbevares på møllen i mindst ti dage for mel af type 0 og i mindst syv dage for mel af type 1 eller type 2 efter afslutningen af formalingen for at sikre, at det lagres.« Denne ændring, der er i overensstemmelse med den første ændring, har til formål at angive lagringsperioden for mel af type 1 og type 2 på samme måde som for mel af type 0. Dette berører ikke enhedsdokumentet.

8. I artikel 5.2 i varespecifikationen, i afsnittet »Formaling«, og i punkt 3.3. i enhedsdokumentet, efter afsnittet om kendetegnene ved mel af blød hvede, type 0, anføres følgende produkt- og forarbejdningsegenskaber for mel af type 1 og type 2: Mel af type 1 eller type 2 Parameter Værdi W (Chopin) Mellem 140 og 230 P/L (indeks) Mellem 0,30 og 0,90 H2O-absorption Over 54 % C:D (Brabender-stabilitet) over 5' Faldtal Over 280 Denne ændring, der er i overensstemmelse med den første ændring, har til formål at angive produktegenskaberne for mel af type 1 og type 2 på samme måde som for mel af type 0.

9. I artikel 5.3 Brødfremstillingsproces i varespecifikationen ændres enhver henvisning til »mel af blød hvede, type 0« til »mel af blød hvede, type 0 eller type 1 eller type 2«. Denne ændring, der er i overensstemmelse med den første ændring, har til formål at angive produktkendetegnene for mel af type 1 og type 2 på samme måde som for mel af type 0. Dette berører ikke enhedsdokumentet.

10. I artikel 5.3 Brødfremstillingsproces i varespecifikationen suppleres punktummet: »Brødene skal derefter hvile i mindst to en halv time, indtil de har hævet til det optimale punkt, og sættes derefter i ovnen til bagning.« med følgende punktum: »Der kan anvendes træfyrede ovne.« Denne ændring gør det muligt at fremme en traditionel form for bagning, som er meget populær blandt forbrugerne. Dette berører ikke enhedsdokumentet.

11. I artikel 6 i varespecifikationen og punkt 5 i enhedsdokumentet ændres henvisningen til »mel af blød hvede, type 0« som følger: »mel af blød hvede, type 0 eller type 1 eller type 2«. Denne ændring berører ikke den typiske brødfremstillingsmetode, der anvendes i Toscana, og har til formål at bringe varespecifikationen og enhedsdokumentet i overensstemmelse med den ændring, der er omhandlet i punkt 1 i dette dokument.

Tilknytning

12. I følgende afsnit i artikel 6 i varespecifikationen »Kendetegnene ved »Pane Toscano« BOB kan henføres til den meget gamle typiske brødfremstillingsmetode, der anvendes i Toscana, hvor salt er udelukket som ingrediens i dejen, og hvor der skal anvendes en grundsurdej til at få brødet til at hæve samt mel af blød hvede, type 0, der indeholder hvedekim, og som stammer fra udvalgte kornsorter, der er blevet dyrket i Toscana i næsten hundrede år, og andre sorter afledt heraf.« foretages følgende ændringer: »Disse kendetegn kan henføres til den meget gamle typiske brødfremstillingsmetode, der anvendes i Toscana, hvor salt er udelukket som ingrediens i dejen, og hvor der skal anvendes en grundsurdej til at få brødet til at hæve samt mel af blød hvede, type 0 eller type 1 eller type 2, der indeholder hvedekim, og som stammer fra udvalgte kornsorter, der er blevet dyrket i Toscana i næsten hundrede år, og andre sorter afledt heraf.« I det tilsvarende afsnit 5 i enhedsdokumentet »»Pane Toscano« BOB er kendetegnet ved sin holdbarhed, der er et tegn på korrekt hævning, som beskytter det mod mug i meget længere tid end andre brødtyper, som er på markedet i dag. Det kendes på dets organoleptiske kendetegn, navnlig duften af ristede hasselnødder og krummens »neutrale«, dvs. usaltede smag, på dets sprøde skorpe og krummens uregelmæssige huller og den hvide eller elfenbenslignende farve.« foretages følgende ændringer: »»Pane Toscano« BOB er kendetegnet ved sin holdbarhed, der er et tegn på korrekt hævning, som beskytter det mod mug i meget længere tid end andre brødtyper, som er på markedet i dag. Det kendes på dets organoleptiske kendetegn, navnlig duften af ristede hasselnødder og krummens »neutrale«, dvs. usaltede smag, på dets sprøde skorpe og krummens uregelmæssige huller og den hvide eller elfenbenslignende farve for mel af type 0 eller den ensartede ravgule farve for mel af type 1 eller type 2.« Denne ændring berører ikke den typiske brødfremstillingsmetode, der anvendes i Toscana, hvor salt er udelukket som ingrediens i dejen, og hvor der skal anvendes en grundsurdej til at få brødet til at hæve samt mel af blød hvede, der indeholder hvedekim, og som stammer fra udvalgte kornsorter, der traditionelt er blevet dyrket i Toscana, og andre sorter afledt heraf. Formålet er at bringe enhedsdokumentet i overensstemmelse med den ændring, der er omhandlet i punkt 1 i dette dokument.

Mærkning

13. Artikel 8 i den nuværende varespecifikation og punkt 3.6 i enhedsdokumentet: I afsnittet »Følgende er imidlertid tilladt: — brugsnavne, handelsnavne for virksomheder og konsortier og private logoer, forudsat at de ikke er af anprisende karakter og ikke vildleder forbrugeren. Disse angivelser kan fremgå af mærket, forudsat at skrifttypen ikke er større end betegnelsen »Pane Toscano« — eventuelle oplysninger til forbrugeren om brugen og de organoleptiske kendetegn ved »Pane Toscano« BOB samt historiske og kulturelle referencer.« foretages følgende ændringer: »Følgende er imidlertid tilladt: — anvendelse af betegnelser, handelsnavne for virksomheder og konsortier og private logoer, forudsat at de ikke er af anprisende karakter og ikke vildleder forbrugeren. — henvisninger til produktionsprocessen som f.eks. hvedesorter, »stenformalet« og »bagt i en træfyret ovn« — eventuelle oplysninger til forbrugeren om brugen og de organoleptiske kendetegn ved »Pane Toscano« BOB samt historiske og kulturelle referencer. Disse angivelser kan fremgå af mærket, forudsat at skrifttypen ikke er større end betegnelsen "Pane Toscano« De foretagne ændringer gør det muligt at fremhæve produktets kendetegn, råvarerne og hele fremstillingsprocessen med henblik på at give forbrugeren flere oplysninger.

ENHEDSDOKUMENT

»Pane Toscano«

EU-nr.: PDO-IT-01016-AM01-29.4.2021

BOB (X) BGB ( )

1. Betegnelse

»Pane Toscano«

2. Medlemsstat eller tredjeland

Italien

3. Beskrivelse af landbrugsproduktet eller fødevaren

3.1. Produkttype

Kategori 2.4. Brød, wienerbrød, kager, kiks og andet bagværk samt konfekturevarer

3.2. Beskrivelse af produktet med betegnelsen i punkt 1

»Pane Toscano« BOB henviser til brød fremstillet ved hjælp af en typisk metode, der anvendes i Toscana, som kræver, at der udelukkende anvendes en grundsurdej, vand og mel af blød hvede, type 0", type 1 og type 2 fra hvedesorter, der dyrkes i det produktionsområde, som er defineret i punkt 4.

Ved markedsføringen skal »Pane Toscano« BOB have følgende kendetegn:

— Form og vægt: brød med en vægt på mellem 450 g og 550 g, rhombeformede, lokalt kaldet »filoncino«, brød med en vægt på mellem 900 g og 1,1 kg eller mellem 1,80 kg og 2,20 kg, rektangulær form med runde hjørner, lokalt kaldet »filone«.

— Tykkelse: mellem 5 og10 cm

— Skorpe: sprød med en mørk, uigennemsigtig nøddebrun farve

— Krumme: for mel af type 0, type 1 og type 2 hvid eller elfenbenslignende farve med karakteristiske uregelmæssige huller

— Duft: ristede hasselnødder

— Smag: neutral, dvs. usaltet og let syrlig

— Vandindhold: højst 40 % af vægten.

3.3. Foder (kun for animalske produkter) og råvarer (kun for forarbejdede produkter)

Mel af blød hvede, type 0, der indeholder hvedekim, med følgende produkt- og forarbejdningskendetegn:

Parameter Værdi W (Chopin) Mellem 160 og 230 P/L (indeks) Mellem 0,35 og 0,65 H2O-absorption Over 54 % C:D (Brabender-stabilitet) over 6’ Faldtal Over 260

Mel af blød hvede, type 1 eller type 2, der indeholder hvedekim, med følgende produkt- og forarbejdningskendetegn:

Parameter Værdi W (Chopin) Mellem 140 og 230 P/L (indeks) Mellem 0,30 og 0,90 H2O-absorption Over 54 % C:D (Brabender-stabilitet) over 5’ Faldtal Over 280

Mel med en W(Chopin)-værdi, der overstiger værdien i tabellen, kan kun anvendes til at forberede grundsurdejen.

Vand.

Surdej eller grundsurdej bestående af en portion dej fra en tidligere tilberedning, som, når den opbevares i et passende miljø, gennemgår en gradvis gærings- og forsuringsproces. Når denne grundsurdej genopfriskes rigtigt, kan den sætte gang i hævningen, når den tilsættes ny dej.

3.4. Specifikke etaper af produktionen, som skal finde sted i det afgrænsede geografiske område

Dyrkning, høst og opbevaring af hvede samt formaling af kornet til hvedekimholdigt mel.

Fremstilling af surdejen eller grundsurdejen, i frisk tilstand eller frysetørret, og hensætning af en »rest« af gærstammerne, der kan anvendes til genopfriskning af grundsurdejen, forberedelse af grundsurdejen (biga), hævningsprocessen og endelig bagning af brødet.

3.5. Særlige regler for udskæring, rivning eller emballering osv. af det produkt, som betegnelsen henviser til

»Pane Toscano« BOB markedsføres i fødevareemballage som hele brød eller udskåret. Både udskæringen og emballeringen af udskårne og hele brød må udelukkende finde sted på produktionsstedet. Brødet må kun udskæres og pakkes i produktionsområdet. Dette skal ske, så snart »Pane Toscano« BOB er afkølet, for at bevare brødets aroma og undgå for store forskelle i vandindholdet i hele brød samt på overfladen af skiverne, hvilket kan ændre de organoleptiske egenskaber. Produktet må også udskæres og emballeres i en modificeret atmosfære.

Alternativt kan produktet sælges uden emballage, så længe det kan identificeres med et mærke, der er beregnet til fødevarebrug, som påsættes brødet direkte inden bagning, og som bærer BOB-logoet og andre obligatoriske oplysninger.

3.6. Særlige regler for mærkning af det produkt, som betegnelsen henviser til

På emballagen skal følgende oplysninger være angivet:

— logoet for betegnelsen »Pane Toscano« BOB

— EU's BOB-symbol, som skal placeres i samme synsfelt som betegnelsen »Pane Toscano«

— navn og adresse på eller hjemsted for bageriet og/eller bagerivirksomheden.

— Der må ikke tilføjes yderligere angivelser til dem, der er anført i varespecifikationen, herunder følgende: type, smag, anvendelse, udvælgelse eller lignende beskrivende elementer.

Følgende er imidlertid tilladt:

— brugsnavne, handelsnavne for virksomheder og konsortier og private logoer, forudsat at de ikke er af anprisende karakter og ikke vildleder forbrugeren

— henvisninger til produktionsprocessen som f.eks. hvedesorter, »stenformalet« og »bagt i en træfyret ovn«

— eventuelle oplysninger til forbrugeren om brugen og de organoleptiske kendetegn ved brød med den beskyttede oprindelsesbetegnelse »Pane Toscano« samt historiske og kulturelle referencer.

Disse angivelser kan fremgå af mærket, forudsat at skrifttypen ikke er større end betegnelsen »Pane Toscano«.

Logoet for brød med den beskyttede oprindelsesbetegnelse »Pane Toscano« består af et billede, der viser omridset af Toscana.

4. Kort angivelse af det geografiske områdes afgrænsning

Det område, hvor hveden, melet og gæren kommer fra, og hvor »Pane Toscano« BOB fremstilles og emballeres, omfatter hele regionen Toscanas administrative område.

5. Tilknytning til det geografiske område

Tilknytningen til det geografiske område er baseret på naturbestemte faktorer, produktets specifikke kendetegn samt den menneskelige faktor og den produktionsmetode, der anvendes i det geografiske område, som er defineret i punkt 4

Produktionsområdet for »Pane Toscano« BOB skråner nedad indefra og ud mod kysten og fra nord til syd og afgrænses af bjergkæden Appenninerne, som beskytter det mod uvejr fra øst og navnlig fra nordøst, mens det er helt ubeskyttet mod vind og nedbør fra vest. Klimamæssigt er området kendetegnet ved temperaturer og nedbør, som adskiller sig en del fra naboområderne i regionen i hvededyrkningssæsonen fra november til juli. Klimadata (laveste, gennemsnitlige og højeste temperaturer, samlet nedbør og solskinstimer) for perioden fra 1981 til 2010 viser, at de laveste temperaturer er den mest betydningsfulde faktor for parametrene (W og P/L) for det anvendte mel, og at området trods de regionale forskelle tydeligt adskiller sig fra de andre. I dette område dyrkes der blød hvede på de store sletter i Arno- og Tiber-dalen, men især på de vidtstrakte bakkeområder eller i højlandet i Appenninerne. I dette miljø er der opstået forskellige lokale økotyper af hvede, landracesorterne, som mange af de sorter, der dyrkes i dag, navnlig med henblik på at tilpasse melet til produktionen af »Pane Toscano« BOB, stammer fra. De samme sorter, der dyrkes i andre områder, selv i naboområderne til Toscana, har ikke de samme kommercielle og tekniske kendetegn, som er nødvendige for at fremstille »Pane Toscano« BOB, hvilket bekræfter klimaforholdenes særlige karakter og indvirkning samt den genetiske arv. Melets reologiske kendetegn som følge af klimaet er ideelle for dejens hævning ved hjælp af grundsurdej, som fremstilles og holdes levende fra én bagning til den næste, takket være den nedarvede ekspertise hos bagerne i området. De kan beregne den præcise mængde og produktionstid, som skal bruges for at opnå en konstant produktkvalitet.

»Pane Toscano« BOB er kendetegnet ved sin holdbarhed, der er et tegn på korrekt hævning, som beskytter det mod mug i meget længere tid end andre brødtyper, som er på markedet i dag. Det kendes på dets organoleptiske kendetegn, navnlig duften af ristede hasselnødder og krummens »neutrale«, dvs. usaltede smag, på dets sprøde skorpe og krummens uregelmæssige huller og den hvide eller elfenbenslignende farve for mel af type 0 eller den ensartede ravgule farve for mel af type 1 eller type 2. »Pane Toscano« BOB kendes ligeledes på dets høje næringsværdi og på, at det er let at fordøje, hvilket skyldes anvendelse af en blanding af mel med lavt glutenindhold samt hvedekimens næringsværdi (i modsætning til den udbredte praksis i dag, hvor hvedekimen tilsættes under fremstillingen), samt at salt historisk set aldrig har indgået i ingredienserne.

Årsagssammenhængen mellem det geografiske område og kvaliteten af og produktkendetegnene ved »Pane Toscano« BOB ligger i den lange brødfremstillingsproces, som gør, at grundsurdejen (når der ikke tilsættes salt) kan udtrække de komponenter af det hvedekimholdige mel, som giver det bagte brød dets typiske smag, udseende og holdbarhed.

Disse kendetegn kan henføres til den meget gamle typiske brødfremstillingsmetode, der anvendes i Toscana, hvor salt er udelukket som ingrediens i dejen, og hvor der skal anvendes en grundsurdej til at få brødet til at hæve samt mel af blød hvede, type 0, type 1 eller type 2, der indeholder hvedekim, og som hovedsagelig stammer fra udvalgte kornsorter, der er blevet dyrket i Toscana siden begyndelsen af det 20. århundrede.

At »Pane Toscano« ikke indeholder salt, skyldes tilsyneladende en historisk, for Toscana typisk tvist i det 12. århundrede mellem de dengang rivaliserende byer Firenze og Pisa.

Grundsurdejen skal navnlig virke sammen med mel, hvor hveden har de kvalitetsmæssige kendetegn, som er anført i punkt 3.3, og som fremstilles i det område, som er defineret i punkt 4, dvs. lav hårdhed, lav W-værdi og mellemhøj P/L-værdi. Fremkomsten af disse kendetegn, der er statistisk påvist for de sorter, som dyrkes i produktionsområdet for »Pane Toscano« BOB, og som ikke er påvist i naboområderne, bekræftes af de helt specielle klimaforhold, der påvirker genotypen på grund af temperaturerne og navnlig de laveste temperaturer.

De fleste af de bløde hvedesorter, som dyrkes i dag til fremstilling af dette brød, stammer fra modersorter, der blev udvalgt i Valdichiana-dalen i begyndelsen af det 20. århundrede, og som derefter blev udbredt i produktionsområdet for »Pane Toscano« BOB.

En anden faktor er, at bagerne fortsat anvender mel, som er fremstillet, uden at hvedekimen er fjernet, hvilket klart bidrager til fremstillingen af brød med en højere næringsværdi.

Tilstedeværelsen af hvedekim, som i dag tilsyneladende er fjernet helt fra mel til fremstilling af almindeligt brød, påvirker ikke kun de næringsmæssige kendetegn ved »Pane Toscano« BOB positivt, men også hævningen, fordi hvedekim har et højt indhold af enzymer, som hjælper med til at nedbryde sukkerforbindelserne. En anden faktor, som kendetegner denne produktion, er bagernes kyndige brug af grundsurdej, idet de blot ved at blande den med vand og det mel, som anvendes til fremstilling af »Pane Toscano« BOB, skaber de rette betingelser for mælkesyregæring, hvilket resulterer i forbindelser, som giver det bagte brød dets typiske duft og smag. Endelig indvirker den manglende brug af salt ikke kun på gæringen, men er også klart kendetegnende for smagen af dette typiske toskanske fødevareprodukt.

I denne forbindelse, hvor der er et samspil mellem forskellige faktorer, er det allervigtigste det håndværk, som bagerne udfører. Takket være deres indgående viden om de kvalitetsparametre, der skal overholdes, og om tilberedningen af grundsurdejen og deres omhyggelige kontrol under hævningen og bagningen, frembringer de et meget typisk produkt med en høj næringsværdi.

Henvisning til offentliggørelsen af varespecifikationen

(Artikel 6, stk. 1, andet afsnit, i Kommissionens gennemførelsesforordning (EU) nr. 668/2014)

Varespecifikationens fulde tekst er tilgængelig på webstedet: http://www.politicheagricole.it/flex/cm/pages/ServeBLOB.php/L/IT/IDPagina/3335

eller

ved at gå direkte til hjemmesiden for ministeriet for landbrug, fødevarer og skovbrug (www.politicheagricole.it), klikke på »Qualità« (øverst til højre på skærmen), dernæst på »Prodotti DOP IGP STG« (til venstre på skærmen) og til sidst på »Disciplinari di Produzione all'esame dell'UE«.

(1) EUT L 343 af 14.12.2012, s. 1.